Document ID: 32005R1182

ΚΑΝΟΝΙΣΜΌΣ (ΕΚ) αριθ. 1182/2005 ΤΟΥ ΣΥΜΒΟΥΛΊΟΥ
της 18ης Ιουλίου 2005
σχετικά με τη θέσπιση αυτόνομων και μεταβατικών μέτρων με αντικείμενο το άνοιγμα κοινοτικής δασμολογικής ποσόστωσης για την εισαγωγή ζώντων βοοειδών καταγόμενων από την Ελβετία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Μετά την προσχώρηση της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση, η Ευρωπαϊκή Κοινότητα και η Ελβετική Συνομοσπονδία συμφώνησαν, στη διμερή διάσκεψη κορυφής που πραγματοποιήθηκε στις 19 Μαΐου 2004, ως προς την αρχή ότι οι εμπορικές ροές με βάση τις προτιμήσεις που είχαν προγενέστερα παραχωρηθεί στο πλαίσιο των διμερών ρυθμίσεων μεταξύ των νέων κρατών μελών και της Ελβετίας πρέπει να διατηρηθούν και μετά τη διεύρυνση της Ευρωπαϊκής Ένωσης. Έτσι, τα μέρη συμφώνησαν να προχωρήσουν στην προσαρμογή των δασμολογικών παραχωρήσεων εντός του πλαισίου της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας για το εμπόριο γεωργικών προϊόντων (1), (καλούμενη στο εξής η «συμφωνία»), η οποία άρχισε να ισχύει την 1η Ιουνίου 2002. Η προσαρμογή των παραχωρήσεων αυτών, οι οποίες παρατίθενται στα παραρτήματα 1 και 2 της συμφωνίας, περιλαμβάνουν βασικά το άνοιγμα κοινοτικής δασμολογικής ποσόστωσης για την εισαγωγή ζώντων βοοειδών βάρους ανωτέρου των 160 kg.
(2)
Τα μέρη εφάρμοσαν αυτόνομα μέτρα, αορίστου διαρκείας στην Ελβετική Συνομοσπονδία και έως τις 30 Ιουνίου 2005 στην Ευρωπαϊκή Κοινότητα, όσον αφορά τις εισαγωγές ζώντων βοοειδών. Ωστόσο, οι διαδικασίες για την έκδοση διμερούς απόφασης τροποποιητικής των παραρτημάτων 1 και 2 της συμφωνίας δεν έχουν ακόμη ολοκληρωθεί στην Ελβετική Συνομοσπονδία. Προκειμένου να εξασφαλιστεί η διαθεσιμότητα του ευεργετήματος της ποσόστωσης μέχρι να τεθεί σε ισχύ η εν λόγω απόφαση στο τέλος του 2005, είναι σκόπιμο να ανοιχθεί μια νέα παραχώρηση δασμολογικής ποσόστωσης, σε αυτόνομη και προσωρινή βάση, από την 1η Ιουλίου έως τις 31 Δεκεμβρίου 2005, υπό τους ίδιους όρους με εκείνους που προβλέπονται στον κανονισμό (ΕΚ) αριθ. 1922/2004 του Συμβουλίου, της 25ης Οκτωβρίου 2004, σχετικά με τη θέσπιση αυτόνομων και μεταβατικών μέτρων με αντικείμενο το άνοιγμα κοινοτικής δασμολογικής ποσόστωσης για την εισαγωγή ζώντων βοοειδών καταγόμενων από την Ελβετία (2).
(3)
Λεπτομερείς κανόνες εφαρμογής του παρόντος κανονισμού και ειδικότερα των διατάξεων που απαιτούνται για τη διαχείριση της ποσόστωσης θα πρέπει να εκδοθούν βάσει του άρθρου 32 του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (3).
(4)
Προκειμένου να είναι επιλέξιμα να υπαχθούν στις εν λόγω δασμολογικές ποσοστώσεις τα προϊόντα πρέπει να κατάγονται από την Ελβετία σύμφωνα με τους κανόνες που αναφέρονται στο άρθρο 4 της συμφωνίας.
(5)
Λόγω του επείγοντος χαρακτήρα του θέματος, είναι επιτακτική ανάγκη να δοθεί εξαίρεση από την περίοδο των έξι εβδομάδων που αναφέρεται στην παράγραφο Ι.3 του πρωτοκόλλου σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη συνθήκη για την Ευρωπαϊκή Ένωση και τις συνθήκες για την ίδρυση των Ευρωπαϊκών Κοινοτήτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγεται ατελής δασμολογική ποσόστωση σε αυτόνομη και μεταβατική βάση από την έναρξη ισχύος του παρόντος κανονισμού μέχρι τις 31 Δεκεμβρίου 2005, όσον αφορά την εισαγωγή 2 300 κεφαλών ζώντων βοοειδών καταγωγής Ελβετίας και βάρους ανωτέρου των 160 kg, υπαγόμενων στους κωδικούς ΣΟ 0102 90 41, 0102 90 49, 0102 90 51, 0102 90 59, 0102 90 61, 0102 90 69, 0102 90 71 ή 0102 90 79.
2. Στα προϊόντα που αναφέρονται στην παράγραφο 1 εφαρμόζονται οι κανόνες καταγωγής πού προβλέπονται στο άρθρο 4 της συμφωνίας.
Άρθρο 2
Οι λεπτομερείς κανόνες εφαρμογής του παρόντος κανονισμού εκδίδονται σύμφωνα με τις διατάξεις του άρθρου 32 του κανονισμού (ΕΚ) αριθ. 1254/1999.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 2005.

Labels: 3
18
6